CELEX: 
Language: mt
Date: 2017-08-21 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega tal-Kummissjoni (UE) Nru 611/2014 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill dwar il-programmi ta’ appoġġ għas-settur taż-żejt taż-żebbuġa u taż-żebbuġ tal-ikel

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Fil-kuntest tal-programmi ta’ ħidma għal tliet snin li jappoġġaw lis-settur taż-żejt taż-żebbuġa u ż-żebbuġ tal-ikel, kif previst fl-Artikolu 29 tar-Regolament (UE) Nru 1308/2013
                  1
               , għal ammont massimu totali ta’ EUR 47 665 000, l-Unjoni tiffinanzja l-attivitajiet tal-organizzazzjonijiet tal-produtturi Franċiżi, Griegi u Taljani, l-assoċjazzjonijiet tal-organizzazzjonijiet tal-produtturi, u l-organizzazzjonijiet interprofessjonali.
            
            
               Wara l-esperjenza tal-implimentazzjoni tal-programmi ta’ ħidma attwali għal tliet snin, li se jintemmu f’Marzu 2018, qed jiġi propost li jsir titjib tekniku fir-Regolament ta’ Delega tal-Kummissjoni (UE) Nru 611/2014
                  2
               . It-titjib ġie identifikat waqt id-diskussjonijiet mal-Istati Membri kkonċernati.
            
            
               Jenħtieġ li r-Regolamenti riveduti jiġu adottati waqt l-ewwel semestru tal-2017 u jidħlu fis-seħħ f’Settembru 2017, minħabba li xi emendi jikkonċernaw il-kriterji ta’ eliġibbiltà li l-applikanti għall-perjodu l-ġdid ta’ programmazzjoni jridu jkunu konxji tagħhom waqt li jkunu qed jippreparaw l-applikazzjoni tagħhom biex tiġi sottomessa sad-data li għad trid tiġi stabbilita mill-Istati Membri, iżda li ma tistax tkun aktar tard mill-15 ta’ Frar 2018.
            
            
               2.IL-KONSULTAZZJONIJIET QABEL MA JIĠI ADOTTAT L-ATT
            
            
               Qabel ma sar l-abbozz ta’ dan l-att delegat, is-Servizz Legali ġie kkonsultat dwar it-titjib li ġie identifikat. Il-mekkaniżmu ta’ rispons ġie introdott fis-16 ta’ Ġunju 2017 wara li ntemmet il-Konsultazzjoni tal-Interservizzi. 
            
            
               Fil-grupp ta’ esperti dwar iż-żejt taż-żebbuġa tat-30 ta’ Mejju 2017, l-Istati Membri ġew infurmati dwar il-possibbiltajiet li jiġi propost att delegat sabiex jiġu emendati d-dispożizzjonijiet tar-Regolament ta’ Delega (UE) Nru 611/2014. Wara li tqies li dawk l-emendi huma tekniċi u li ma jħallu l-ebda impatt sinifikanti, ma saret l-ebda valutazzjoni tal-impatt. 
            
            
               3.L-ELEMENTI ĠURIDIĊI TAL-ATT DELEGAT
            
            
               L-att delegat huwa bbażat fuq l-Artikolu 30 tar-Regolament (UE) Nru 1308/2013 u se japplika għall-programmi ta’ ħidma li se jibdew mill-1 ta’ April 2018.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 9.8.2017
            
            
               li jemenda r-Regolament ta’ Delega tal-Kummissjoni (UE) Nru 611/2014 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill dwar il-programmi ta’ appoġġ għas-settur taż-żejt taż-żebbuġa u taż-żebbuġ tal-ikel 
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007
                  3
               , u b’mod partikulari l-Artikolu 30 tiegħu,
            
            
               Billi:
            
            
               (1)Fid-dawl tal-esperjenza miksuba waqt l-implimentazzjoni tal-programmi ta’ ħidma għal tliet snin li bdew fl-1 ta’ April 2015, jenħtieġ li wħud mid-dispożizzjonijiet tar-Regolament ta’ Delega tal-Kummissjoni (UE) Nru 611/2014
                  4
                jiġu ssimplifikati jew iċċarati. Fl-istess ħin, huwa xieraq li jiġi limitat iktar il-piż amministrattiv għall-operaturi u għall-amministrazzjonijiet nazzjonali.
            
            
               (2)Peress li l-Istati Membri huma fl-aħjar qagħda biex jevalwaw ir-riskju reali tal-finanzjament doppju tal-iskemi differenti ta’ għajnuna li jamministraw huma, jenħtieġ li jistabbilixxu kriterji ta’ demarkazzjoni li jippermettu li ssir distinzjoni ċara bejn l-operazzjonijiet jew l-azzjonijiet li huma appoġġati skont il-programmi ta’ ħidma għal tliet snin, u dawk li huma finanzjati bi strumenti oħra tal-Unjoni.
            
         
         
            
               (3)L-allokazzjoni minima għall-finanzjament tal-Unjoni f’oqsma speċifiċi tal-attivitajiet jenħtieġ li tiġi stabbilita mill-Istati Membri kkonċernati minħabba li huma fl-aħjar qagħda biex jidentifikaw l-oqsma prijoritarji sensittivi fit-territorju tagħhom. Bil-ħsieb li tiġi żgurata implimentazzjoni bbilanċjata tal-prijoritajiet fit-territorju tal-Istat Membru kkonċernat, jenħtieġ li dik l-allokazzjoni minima tapplika għall-programmi ta’ ħidma kollha.
            
            
               (4)Il-valutazzjoni tal-programmi ta’ ħidma mwettqa preċedentement mill-organizzazzjonijiet benefiċjarji fi ħdan il-qafas tar-Regolament ta’ Delega (UE) Nru 611/2014 jenħtieġ tiġi inkluża fil-lista tal-kriterji għall-għażla tal-programmi ta’ ħidma ġodda.
            
            
               (5)Għal raġunijiet ta’ simplifikazzjoni, huwa xieraq li jiġi permess l-użu ta’ rata fissa bil-għan li jiġu kkalkulati l-ispejjeż ġenerali.
            
            
               (6)Sabiex ikun hemm qbil bejn l-applikazzjonijiet għall-ħlas bil-quddiem u l-likwidità tal-benefiċjarju waqt l-implimentazzjoni tal-programm ta’ ħidma għal tliet snin, jenħtieġ li ma jibqax ikun hemm bżonn li applikazzjoni għall-ħlas bil-quddiem tiġi inkluża fl-approvazzjoni inizjali tal-applikazzjoni. 
            
            
               (7)Għalhekk jenħtieġ li r-Regolament ta’ Delega (UE) Nru 611/2014 jiġi emendat skont dan.
            
            
               (8)Il-programmi ta’ ħidma approvati qabel l-1 ta’ April 2018 jenħtieġ jibqgħu jiġu rregolati mid-dispożizzjonijiet tar-Regolament ta’ Delega (UE) Nru 611/2014, applikabbli waqt l-approvazzjoni tagħhom sakemm jintemmu dawk il-programmi,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament ta’ Delega (UE) Nru 611/2014 huwa emendat kif ġej:
            
            
               (1)Jiddaħħal l-Artikolu 2a li ġej:
            
            
               “Artikolu 2a 
            
            
               Projbizzjoni ta’ finanzjament doppju 
            
            
               L-Istati Membri għandhom jistabbilixxu kriterji ta’ demarkazzjoni ċari sabiex jiżguraw li ma jingħata l-ebda appoġġ skont l-Artikolu 29 tar-Regolament (UE) Nru 1308/2013 għall-operazzjonijiet jew għall-azzjonijiet appoġġati b’xi strument ieħor tal-Unjoni.”;
            
            
               (2)Fl-Artikolu 3(4), il-frażi introduttorja hija sostitwita b’dan li ġej:
            
            
               “L-esternalizzazzjoni tal-miżuri ta’ organizzazzjoni tal-produtturi jew ta’ assoċjazzjoni tal-organizzazzjonijiet tal-produtturi skont l-Artikolu 155 tar-Regolament (UE) Nru 1308/2013 tista’ tkun awtorizzata għall-miżuri msemmija fil-paragrafu 1 bil-kundizzjonijiet li ġejjin:”;
            
            
               (3)Fl-Artikolu 4(1), il-punt (a) huwa mħassar;
            
            
               (4)L-Artikolu 5 huwa sostitwit b’dan li ġej:
            
            
               “Artikolu 5
            
            
               Allokazzjoni tal-finanzjament tal-Unjoni
            
            
               L-Istati Membri għandhom jistabbilixxu l-allokazzjoni minima tal-finanzjament tal-Unjoni disponibbli skont l-Artikolu 29 tar-Regolament (UE) Nru 1308/2013 għall-oqsma speċifiċi msemmija fl-Artikolu 3(1) ta’ dan ir-Regolament. L-allokazzjoni minima għandha tapplika għall-programmi ta’ ħidma kollha approvati skont dan ir-Regolament fl-Istati Membri kkonċernati”;
            
         
         
            
               (5)Fl-Artikolu 6(1), il-punt (g) huwa sostitwit b’dan li ġej:
            
            
               “(g)l-evalwazzjoni tal-programmi li jistgħu jkunu twettqu qabel mill-organizzazzjonijiet benefiċjarji fi ħdan il-qafas tar-Regolament tal-Kummissjoni (KE) Nru 1334/2002(*), tar-Regolament tal-Kummissjoni (KE) Nru 2080/2005(**) jew tar-Regolament (KE) Nru 867/2008 jew dan ir-Regolament.
            
            
               --------------------------------
            
            
               (*)Ir-Regolament tal-Kummissjoni (KE) Nru 1334/2002 tat-23 ta’ Lulju 2002 li jippreskrivi regoli dettaljati sabiex jiġi applikat ir-Regolament tal-Kunsill (KE) Nru 1638/98 rigward il-programmi tax-xogħol ta’ organizzazzjonijiet ta' operaturi fis-settur taż-żebbuġ għas-snin tas-suq 2002/2003, 2003/2004 u 2004/2005 (ĠU L 195, 24.7.2002, p. 16).
            
            
               (**)Ir-Regolament tal-Kummissjoni (KE) Nru 2080/2005 tad-19 ta’ Diċembru 2005 li jistabbilixxi regoli ddettaljati għall-applikazzjoni tar-Regolament tal-Kunsill (KE) Nru 865/2004 fir-rigward tal-organizzazzjonijiet tal-operaturi fis-settur taż-żebbuġ, il-programmi ta’ ħidma tagħhom u l-finanzjament tagħhom (ĠU L 333, 20.12.2005, p. 8).”;
            
            
               (6)L-Artikolu 7(3) huwa emendat kif ġej:
            
            
               (a)il-punt (h) huwa mħassar;
            
            
               (b)jiżdied it-tieni subparagrafu li ġej:
            
            
               “Minħabba l-għanijiet tal-punt (d) tal-ewwel subparagrafu, l-Istati Membri jistgħu jiddeċiedu jekk l-ispejjeż ġenerali humiex eliġibbli abbażi ta’ rata fissa jew tal-ispejjeż reali stabbiliti abbażi tad-dokumenti ta’ sostenn sottomessi mill-benefiċjarji.”.
            
            
               Artikolu 2
            
            
               Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika għall-programmi ta’ ħidma li se jibdew mill-1 ta’ April 2018 u għall-proċessi ta’ approvazzjoni tagħhom.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 9.8.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
               
               
                  
                     (2)
                  Ir-Regolament ta’ Delega tal-Kummissjoni (UE) Nru 611/2014 tal-11 ta’ Marzu 2014 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill dwar il-programmi ta’ appoġġ għas-settur taż-żejt taż-żebbuġa u taż-żebbuġ tal-ikel (ĠU L 168, 7.6.2014, p. 55).
               
               
                  
                     (3)
                  
                  
                     ĠU L 347, 20.12.2013, p. 671
                  
                  . 
               
               
                  
                     (4)
                  Ir-Regolament ta’ Delega tal-Kummissjoni (UE) Nru 611/2014 tal-11 ta’ Marzu 2014 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill dwar il-programmi ta’ appoġġ għas-settur taż-żejt taż-żebbuġa u taż-żebbuġ tal-ikel (
                  
                     ĠU L 168, 7.6.2014, p. 
                  
                  55).